Cheetahs gaan in Ierland hardloopDie Cheetahs speel op 16 Februarie teen Connacht in Ierland. Die Guinness Pro14-reeks het aanvanklik talle Bloemfonteinse kanniedood-ondersteuners na hul versteekte hardehout agter in die kombuiskas laat soek, maar deesdae toon die Cheetahs beslis ’n opwaartse kurwe in dié reeks. Hulle het onlangs ’n rits wedstryde gewen, waaronder ’n rekordoorwinning van 61-28 teen Zebre-rugbyklub. Nou het hulle hul groep bekend gemaak wat drie wedstryde in Wallis en in Ierland gaan speel. Hulle sal eers teen Connacht in Ierland speel, waarna hulle na Wallis vertrek om die Scarlets aan te vat. Hulle sluit hul oorsese toer in Dublin af, waar Leinster vir hulle wag. Die span is weer op 3 Maart terug op Suid-Afrikaanse bodem. Staatmakers soos Oupa Mohoje (knie), Jamba Ulenga (nek), Joseph Dweba (dyspier), Malcolm Jaer (knie), Benhard Janse van Rensburg (harsingskudding) en Aidon Davids (gebreekte been) sal egter die toer misloop. Die Cheetahs is tans sesde op Afdeling A se punteleer ná 14 wedstryde. Hulle het 366 punte aangeteken en 415 afgestaan. Die Southern Kings is heel laaste in Afdeling B. Die toergroep: Aranos Coetzee, Luan de Bruin, JP du Preez, Jacques du Toit, Louis Fouche, Nico Lee, Sintu Manjezi, Tapiwa Mafura, Charles Marais, Rabz Maxwane, Tian Meyer, Ox Nche, Abongile Nonkontwana, Gerhard Olivier, Rudi Paige, Junior Pokomela, Tian Schoeman, William Small-Smith, Walt Steenkamp, Dries Swanepoel, Marnus van der Merwe, Henco Venter, Reinach Venter, Shaun Venter, Jasper Wiese. Hul oorsese bepalings: 16 Februarie teen Connacht (Galway) om 19:35 (Suid-Afrikaanse tyd) 24 Februarie teen Scarlets (Llanelli) om 15:00 (Suid-Afrikaanse tyd) 1 Maart teen Leinster (Dublin) om 21:35 (Suid-Afrikaanse tyd)